Omnibus presentes litteras inspecturis magister Garnerius decanus christianitatis diuionensis in Domino salutem. Nouerit uniuersitas vestra quod, constitutus in presentia nostra, Andreas filius defuncti Christiani Goyal animæ suæ saluti cupiens prouidere, in certa scientia permanens pro ipsius animæ suæ remedio, et pro anniuersario suo singulis annis in perpetuum in ecclesia Sancti Stephani diuionensis post eius obitum faciendo, dedit et concessit in puram et perpetuam elemosinam Deo et ecclesie Sancti Stephani predicte decem solidos diuionenses censuales, singulis annis percipiendos et habendos die anniuersarii predicti, pro pictantia conuentus ecclesie supradicte. Insuper ipse Andreas dedit et concessit in puram et perpetuam elemosinam pro remedio animæ suæ et antecessorum suorum oleum et prouidentiam olei pro quodam lampade qui erit de cetero perpetuo in ecclesia Sancti Petri diuionensis ante maius altare ecclesie prenotate: supradictos autem decem solidos et administrationem et prouidentiam olei supradicti, idem Andreas pro remedio animæ suæ et antecessorum suorum assignauit et assedit, percipiendos et habendos singulis annis in perpetuum in locis supradictis super domum suam lapideam, et eius mansum ac pertinentias omnes qualescumque, quæ domus sita est in vica Sancti Petri ante furnum qui dicitur furnus Poilli: volens et concedens et præcipiens dictus Andreas ut, quicumque dictam domum cum toto manerio et manso et pertinentiis omnibus eiusdem domus tenebit, de cætero dictos decem solidos annuatim reddere die predicti anniuersarii et lampadi predicte prouidere continue de oleo perpetuo teneatur: et ad hoc ipsam domum cum manerio et manso et pertinentiis dictæ domus specialiter obligauit: In cuius rei testimonium ad preces et instantiam dicti Andreæ presentibus litteris sigillum nostrum apposuimus. Actum anno Domini M°. CC°. quadragesimo sexto, mense maij.